b'\n_START_ARTICLE_\nSatu Taiveaho\n_START_PARAGRAPH_\nSatu Kirsikka Taiveaho (s. 29. syyskuuta 1976 Riihim\xc3\xa4ki) on suomalainen entinen poliitikko. H\xc3\xa4n oli vuosina 2003\xe2\x80\x932011 SDP:n kansanedustaja H\xc3\xa4meen vaalipiirist\xc3\xa4.\n_START_SECTION_\nUra\n_START_PARAGRAPH_\nTaiveaho valmistui ylioppilaaksi vuonna 1995 ja yhteiskuntatieteiden maisteriksi vuonna 2001. H\xc3\xa4n on ty\xc3\xb6skennellyt muun muassa sosiaality\xc3\xb6ntekij\xc3\xa4n\xc3\xa4 ja p\xc3\xa4ihdeohjaajana. Kansanedustajaksi h\xc3\xa4net valittiin sosiaalijohtajan virasta._NEWLINE_Vuosina 2001\xe2\x80\x932008 Taiveaho oli H\xc3\xa4meenlinnan kaupunginvaltuuston j\xc3\xa4sen. H\xc3\xa4net valittiin ensimm\xc3\xa4isen kerran eduskuntaan vuoden 2003 vaaleissa 4\xc2\xa0903 \xc3\xa4\xc3\xa4nell\xc3\xa4.  Vuoden 2007 vaaleissa Taiveaho valittiin toiselle kaudelle 6\xc2\xa0760 \xc3\xa4\xc3\xa4nell\xc3\xa4. H\xc3\xa4n oli ehdolla my\xc3\xb6s vuoden 2009 europarlamenttivaaleissa ja sai 25\xc2\xa0916 \xc3\xa4\xc3\xa4nt\xc3\xa4. Taiveaho ei asettunut ehdolle en\xc3\xa4\xc3\xa4 vuoden 2011 eduskuntavaaleissa. Taiveaho profiloitui erityisesti ymp\xc3\xa4rist\xc3\xb6- sek\xc3\xa4 sosiaali- ja terveyspolitiikassa. Ensimm\xc3\xa4isell\xc3\xa4 kaudellaan h\xc3\xa4n oli ymp\xc3\xa4rist\xc3\xb6valiokunnan ja hallintovaliokunnan j\xc3\xa4sen ja kaudella 2007\xe2\x80\x932011 sosiaali- ja terveysvaliokunnan j\xc3\xa4sen._NEWLINE_Politiikan j\xc3\xa4lkeen Taiveaho toimi Sininauhas\xc3\xa4\xc3\xa4ti\xc3\xb6n toimitusjohtajana ja sosiaalihuollon aluehallinnon johtavana ylitarkastajana H\xc3\xa4meenlinnassa. Vuosina 2014\xe2\x80\x932017 Taiveaho oli Suomen l\xc3\xa4hi- ja perushoitajaliitto SuPerin j\xc3\xa4rjest\xc3\xb6p\xc3\xa4\xc3\xa4llikk\xc3\xb6. Toukokuussa 2017 Taiveaho aloitti Suvanto Ry:n toiminnanjohtajana.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nTaiveaho kihlautui keskustan kansanedustaja Antti Kaikkosen kanssa 18. kes\xc3\xa4kuuta 2006. He meniv\xc3\xa4t naimisiin H\xc3\xa4meenlinnan vanhassa kirkossa lauantaina 12. hein\xc3\xa4kuuta 2008. He ovat julkisuudessa kertoneet olevansa kyvytt\xc3\xb6mi\xc3\xa4 saamaan yhteist\xc3\xa4 lasta. Siksi he yrittiv\xc3\xa4t adoptoida lapsen Etel\xc3\xa4-Afrikasta, mutta kolme vuotta kest\xc3\xa4nyt hanke kaatui Kaikkosen rikosep\xc3\xa4ilyihin. He toimivat kahden lapsen sijaisvanhempina. Taiveaho tuli kuitenkin syksyll\xc3\xa4 2017 raskaaksi, mutta sai keskenmenon. Syyskuussa 2018 he ilmoittivat eroavansa.'